

**ประกาศกรมพัฒนาธุรกิจการค้า**

**เรื่อง การระบุข้อมูลประเภทธุรกิจ (วัตถุประสงค์) และสถานที่ตั้งสำนักงานให้ตรงกับ**

**ข้อมูลที่แท้จริง ในการยื่นขอจดทะเบียนห้างหุ้นส่วน และบริษัทจำกัด**

**พ.ศ. ๒๕๖๒**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

ด้วยปัจจุบันโลกเริ่มเข้าสู่ยุคระบบเศรษฐกิจและสังคมดิจิทัล ที่เทคโนโลยีจะถูกนำมากใช้เป็นเครื่องสำคัญในการขับเคลื่อนการพัฒนาประเทศ โดยเฉพาะอย่างยิ่งการพัฒนาขีดความสามารถของธุรกิจในประเทศให้สามารถแข่งขันในโลกสมัยใหม่ได้ ซึ่งการพัฒนาขีดความสามารถดังกล่าวให้เกิดผลสัมฤทธิ์สูงสุดได้ จำเป็นอย่างยิ่งที่จะต้องมีคลังข้อมูลที่ครบถ้วน ถูกต้อง และเชื่อถือได้ กรมพัฒนาธุรกิจการค้าในฐานะหน่วยงานที่เป็นคลังข้อมูลด้านธุรกิจ จึงเล็งเห็นความสำคัญในการพัฒนา และบริหารจัดการข้อมูลที่เกี่ยวข้องกับนิติบุคคลภายใต้ความรับผิดชอบของกรมให้มีความถูกต้อง และน่าเชื่อถือมากที่สุด เนื่องจากข้อมูลดังกล่าวจะถูกนำไปใช้ประโยชน์ในการวิเคราะห์ วางแผน เกี่ยวกับแนวโน้มทางเศรษฐกิจ ให้แก่ผู้ที่ประสงค์จะใช้ข้อมูลดังกล่าวทั้งภาครัฐ และภาคเอกชน รวมถึงการเชื่อมโยงข้อมูลของหน่วยงานภาครัฐอันจะนำไปสู่การเป็นรัฐบาลดิจิทัล

เพื่อให้เป็นการปฏิบัติงานของกรมพัฒนาธุรกิจการค้ารองรับการเป็นรัฐบาลดิจิทัล และเพื่อให้ข้อมูลที่เกี่ยวกับนิติบุคคล โดยเฉพาะอย่างยิ่งข้อมูลประเภทธุรกิจ (วัตถุประสงค์) และสถานที่ตั้งสำนักงานมีความถูกต้อง และเชื่อถือได้ เพื่อให้สามารถนำไปใช้ประโยชน์ต่อได้อย่างมีประสิทธิภาพ กรมพัฒนาธุรกิจการค้าจึงขอแจ้งให้ผู้ขอจดทะเบียนธุรกิจ ระบุข้อมูลประเภทธุรกิจ (วัตถุประสงค์) ในแบบ สสช.๑ และสถานที่ตั้งสำนักงานให้ถูกต้อง ตรงกับความเป็นจริงที่ประสงค์จะประกอบธุรกิจด้วย

ทั้งนี้ ตั้งแต่วันที่ ๑ พฤศจิกายน ๒๕๖๒ กรมจะมีการติดตาม ตรวจสอบความถูกต้องแท้จริงของข้อมูลจดทะเบียน โดยเฉพาะอย่างยิ่งข้อมูลประเภทธุรกิจ (วัตถุประสงค์) ที่ผู้ขอจดทะเบียนธุรกิจได้ระบุในแบบ สสช.๑ และสถานที่ตั้งสำนักงานที่ได้แจ้งไว้กับกรมพัฒนาธุรกิจการค้า ซึ่งหากพบว่ามีเจตนาที่จะระบุข้อมูลที่ไม่ตรงต่อความเป็นจริง อาจเข้าข่ายเป็นการแจ้งความอันเป็นเท็จต่อทางราชการได้

ประกาศ ณ วันที่ ๒๙ สิงหาคม พ.ศ. ๒๕๖๒

วุฒิไกร ลีวีระพันธุ์

อธิบดีกรมพัฒนาธุรกิจการค้า